Št.: 007-0004/16

Datum: 4. 4. 2016

**Občinski svet Občine Ribnica**

**ZADEVA: Sprejem Odloka o javnem glasilu Občine Ribnica, 1. obravnava**

Naslov: Odlok o javnem glasilu Občine Ribnica

Predlagatelj: Jože Levstek, župan Občine Ribnica

Pripravil: Občinska uprava Občine Ribnica

Pravne podlage: - 8. in 32. člen Statuta občine Ribnica (Uradni list RS, št. 17/12),

- 88. in 89. člen Poslovnika o delu Občinskega sveta Občine Ribnica (Uradni list RS, št. 17/12),

- Zakon o medijih (Uradni list RS, št. 110/06 – uradno prečiščeno besedilo, 36/08 – ZPOmK-1, 77/10 – ZSFCJA, 90/10 – odl. US, 87/11 – ZAvMS, 47/12 in 47/15 – ZZSDT).

Finančne posledice: Sprejem Odloka o javnem glasilu Občine Ribnica ne bo direktno dodatno obremenil občinskega proračuna.

Besedilo členov: Priloženo je besedilo predloga Odloka o javnem glasilu Občine Ribnica.

Predlog sklepa: **Občinski svet občine Ribnica sprejme Odlok o javnem glasilu Občine Ribnica v 1. obravnavi.**

**Razlog za sprejem odloka in ocena stanja:**

Občinski svet je dne 25. 10. 2007 sprejel Odlok o javnem glasilu Občine Ribnica (Uradni list št. 103/07), ki ga je potrebno spremeniti iz naslednjih razlogov:

* obstoječi odlok predvideva dva ločena svetovalna organa: programski svet in uredniški odbor, vendar se je tovrstna ureditev izkazala za neučinkovito pri reševanju tekočih vprašanj,
* redifiniranje pristojnosti programskega sveta v veljavnem odloku je izničilo vlogo uredniškega odbora,
* operativne naloge in pristojnosti programskega sveta se prenesejo na uredniški odbor za zagotovitev potrebne podpore odgovornemu uredniku pri pripravi glasila in rednem ter stalnem spremljanju upoštevanja zakonodaje, novinarskega kodeksa, programske zasnove, odloka in sprejetih odločitev izdajatelja,
* potrebno je skrajšati procese odločanja o vsakokratnih aktualnih vprašanjih pred izidom tekoče številke občinskega glasila,
* potreben je prenos sprejemanja odločitev o imenovanju članov uredniškega odbora in odgovornega urednika na občinski svet, s čimer se zagotovi demokratično legitimiran proces izbire in transparentnost postopkov,
* vse strateško ključne odločitve v povezavi z občinskim glasilom naj sprejema občinski svet,
* predlagane spremembe uporabljajo v drugih večjih slovenskih občinah kot so Mesta občina Ljubljana, Mestna občina Koper, Mestna občina Slovenj Gradec, Občina Cerknica itd.

**Cilji in načela odloka:**

Cilji Odloka o javnem glasilu Občine Ribnica so oblikovanje kompetentnega delovnega organa v strukturi pripravljanja in izdajanja občinskega glasila Rešeto, ki bo obravnaval vprašanja strokovno in bo opravljal svoje naloge in poslanstvo v skladu z novinarskimi standardi in praksami dela v primerljivih delovnih okoljih. S podrobno razčlenjenostjo nalog uredniškega odbora se bo doseglo jasnejše razmerje med pristojnostmi v odnosu do odgovornega urednika in izdajatelja ter predpisalo odgovornost pri odločanju o vsebinskih vprašanjih.

Prenos vzvodov odločanja o imenovanju in sestavi uredniškega odbora kot tudi odgovornega urednika na Občinski svet Občine Ribnica zagotavlja mnogo bolj transparenten in sledljiv postopek, s čimer se nadomesti dosedanjo prakso imenovanja izključno na predlog v Občinskem svetu Občine Ribnica zastopanih političnih strank. Ta ukrep odpravi dosedanji demokratični deficit.

Ureja se stroškovni in finančni vidik delovanja uredništva, postopki priprave ter izdaje tiskovine, kar omogoča eksaktno načrtovanje s tem povezanih izdatkov v letnem proračunu in določitev stroškov.

**Ocena finančnih in drugih posledic:**

Sprejem Odloka o javnem glasilu Občine Ribnica po oceni, ki temelji na izračunih predvidenih aktivnosti uredniškega odbora in odgovornega urednika, ne bo imelo negativnih učinkov na proračun Občine Ribnica, temveč se pričakuje nekolikšen upad stroškov s tega naslova, saj se bo s predrugačenjem podpornih svetov zmanjšalo število članov iz osem na štiri.